USR l-a propus premier pe Dacian Cioloș la consultările de la Cotroceni / Barna: Am cerut anticipate, iar dacă nu se poate, următorul guvern să dea OUG pentru alegerea primarilor în două tururi

USR l-a propus pe Dacian Cioloș pentru funcția de premier, joi, la consultările de la Cotroceni cu președintele Klaus Iohannis. Dan Barna a precizat că delegația USR a cerut să se facă pași pentru declanșarea alegerilor anticipate, iar dacă nu se poate, următorul guvern să dea OUG pentru alegerea primarilor în două tururi.

„Președintele nu agreează și va respinge orice variantă de premier PSD”, a mai declarat Barna.

Liderul USR a precizat că, în cazul în care nu vor fi anticipate, USR vrea să facă parte din viitorul Guvern și vizează Ministerul Justiției și alte ministere.

„I-am transmis poziția USR: alegerile anticipate sunt soluția morală, normală și etică în momentul de față. În caz contrar vom avea o guvern care nu poate să guverneze. (…) I-am făcut două cereri foarte clare în scenariul în care majoritatea toxică din Parlament blochează anticipatele: să se asigure că premierul va avea în programul asumat OUG pentru alegerea în două tururi a primarilor și USR să facă parte efectiv din Guvern”, a precizat Barna.

El a spus că USR a făcut și o propunere de premier – Dacian Cioloș.

„A luat act de propunerea noastră, a spus că va analiza și intenționează ca în această seară să facă o primă nominalizare, obiectivul fiind de a avea anticipate”, a explicat Barna.

Dan Barna a apreciat că sunt peste 50% șanse pentru declanșarea anticipatelor.

În cazul în care acestea nu vor fi organizate, USR vizează să aibă în guvern Ministerul Justiției, dar și în zona de transport, de dezvoltare, educație, sănătate.

Întrebat dacă, pentru USR, PNL este un partid blatist sau partener, Dan Barna a replicat că negocierile politice între partide sunt legitime, însă când aceste negocieri sunt împotriva intereselor cetățenilor, atunci vorbim de blat. „PNL va trebui să dea dovadă că această dezvoltare de scenarii nu e parte a unui blat, ci parte a contextului politic actual și a forței pe care PSD o are nemeritat în Parlament”, a adăugat el, precizând că USR se așteaptă ca, dacă rămâne alegerea primarilor într-un tur, PNL să fie deschis la colaborări locale acolo unde sunt necesare pentru a scăpa de PSD.

Barna a mai spus că nu există niciun impediment real ca președintele să îl nominalizeze din nou pe Ludovic Orban premier.